section_heading: Maha Mantra
paragraph_text: Transcendentalna vibracija pjevanja Hare Krišna, Hare Krišna, Krišna Krišna, Hare Hare, Hare Rama, Hare Rama, Rama Rama, Hare Hare najuzvišenija je metoda ponovnog oživljavanja naše transcendentalne svjesnosti. Kao žive duhovne duše, svi smo izvorno bića svjesna Krišne (Boga), ali druženjem s materijom od pamtivijeka naša se svjesnost izobličuje materijalnim ozračjem. Materijalno ozračje u kojem sada živimo opisuje se kao maya ili iluzija. Maya znači “ono što nije”. A što ta iluzija jest? Iluzija je naš pokušaj gospodarenja materijalnom prirodom, dok u stvarnosti nama vladaju njezini strogi zakoni. Kada sluga pokušava oponašati svemoćnoga gospodara, za njega se kaže da živi u iluziji. Pokušavamo iskorištavati blaga materijalne prirode, no u zbilji postajemo sve više i više zapleteni u njezinu složenost. Iako velikim naporima nastojimo nadići prirodu, postajemo sve više o njoj ovisni. Ova iluzorna borba protiv materijalne prirode može se okončati ponovnim oživljavanjem naše vječne svjesnosti Krišne. Hare Krišna Hare Krišna Krišna Hare Hare Hare Rama Hare Rama Rama Rama Hare Hare transcendentalni je proces ponovnog oživljavanja te izvorne, čiste svjesnosti. Pjevanjem tog transcendentalnog zvuka, možemo odstraniti sve nepoželjno iz naših srca. Temeljno načelo svih tih nepovoljnosti jest pogrešna svjesnost “da sam ja gospodar svega onoga što vidim”.